Ma polnud kaua käinud Paldiski kandis. Seepärast liikusin ühel kenal sügispäeval sinnakanti.
#000001
Sõit sai alguse Tallinnast, läbi Keila liikusin Põllkülani. Vahepeal peatusin korra tee ääres, et üht kena kaasikut pildistada. Seal käis üks kõva “tagumine”. Alles pärast sain aru, et tegemist on Kloogalt kostuvate laskudega. Ju siis käis seal parasjagu laskmise harjutamine.
#000002
Laokülas oli kuulda ka Ämarilt lendutõusvate lennukite müra, mis oli ikka kohati päris vali. Ehkki elan Tallinnas ja olen reisilennukite häälega harjunud, siis sealkandis on see heli palju valjem ja ka pikaajalisem. Päris raske võib seal elada olla. Käib laskmine ja lennukite müra ka veel lisaks.
#000003
Aga nüüd tagasi reisi juurde. Pildistasin kaasiku ära ja siis liikusin Vanaveski paisuni Vasalemma jõel. Vett oli jões suhteliselt vähe, mistõttu voolas vesi tammist alla ainult väikese nirena. Tegin ära ka seal oma vajalikud pildid.
#000004
Edasi läksin Madisele. Esmalt kirikust üks pilt. Madise tundub mulle erilise paigana. Meri on lähedal, väike juga, kirik künka otsas. Mulle väga meeldib.
#000005
Edasi liikusin vana kalmistu juurde. Seal tegin varemeis kabelist pildi.
#000006
Tahtsin ka nö. bandiitide kalmistut pildistada, kuid seda ma sealt ei leidnud. Läksin tagasi autosse ja hakkasin veidi internetis otsimistööd tegema, et selgust saada, kus see kalmistu täpsemalt asub. Selle kalmistu asukoht oli olnud nõukaajal salastatud ning ka praegu võttis asukoha kindlakstegemine veidi aega. Õnneks oli Muinsuskaitseameti lehel vajalik info olemas. See kalmistu asub hoopis Harju-Madise uuel kalmistul. Vaatasin selle koha Google Mapsist järele ja sõitsin sinna. Leidsin bandiitide kalmistu asukoha üles.
#000008
Kui pildid tehtud sõitsin Laokülla. Seal läksin mere äärde. Ehkki päev oli olnud pilvine ja ka ilmaennustus ennustas pilvise ilma jätkumist, oli siiski väike lootus päikeseloojanguks. Ja Päike tuligi pilve tagant välja, kuid 15 minutit enne loojangut ilmusid kohale tumedad pilved, pannes päikesevalgusele tiheda katte ette. Päikeseloojangu pildistamisest ei tulnud niisiis midagi välja. Aga pilte tegin seal mere ääres ikka.
#000009
Ja oligi aeg tagasiteele asuda. Enne veel väike kõrvalepõige Paldiskisse. Pilte ma seal ei teinud.
#000010